
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595 


			
РЕШЕНИЕ
       № РС-041-21-029

Днес, 17.03.2021г., Комисията за противодействие на корупцията и за отнемане на незаконно придобитото имущество /КПКОНПИ/, в състав: 		

Председател: Сотир Цацаров
Заместник-председател: Антон Славчев
Член: Антоанета Георгиева – Цонкова
Член: Пламен Йоцов
Член: Силвия Къдрева     

                     			        У С Т А Н О В И:

Производството е по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на Решение за образуване на производство за конфликт на интереси № КИ-011 от 03.02.2021 г. по сигнал с вх. № ЦУ01/С-41/ 20.01.2021 г. на КПКОНПИ.
Сигналът е насочен срещу Цветан Ценков – кмет на Община В., мандат 2019-2023г. 
В сигнала се съдържат твърдения за това, че в качеството си на кмет на Община В., на извънредна сесия на Общински съвет В., проведена на 05.05.2020г., Цветан Ценков предлага да бъде гласувано решение за ползване на *** – гр. В. от външни лица, по искане на „***“ ЕООД, съставляващо конфликт на интереси. Към сигнала не са приложени доказателства. 
Във връзка с твърденията в сигнала, Комисията е събрала следните доказателства с писмо с вх. № ЦУ-01-4146/26.02.2021г. на КПКОНПИ: Решение № 219-МИ от 04.11.2019г. на ОИК – В., клетвен лист на Цветан Ценков, Протокол № 6 от заседание на ОбС –В., проведено на 08.05.2020г., Предложение от Цветан Ценков до ОбС В. с вх. № ПО-01-04-83 от 05.05.2020г., писмо с вх. № РД-01-10-47/4 от 24.02.2021г. на кмета на Община В., писмо с рег. № РД-02-06-140011 от 12.05.2020г. до кмета на Община В. с искане от представител на „***“ ЕООД, писмо с рег. № РД-02-06-1400 от 04.05.2020г., Наредба на Общински съвет В. за определянето и администрирането на местните такси и цени на услуги. Комисията служебно е направила справки в регистър НБД „Население“ и в Търговски регистър и РЮЛНЦ. 

В хода на проверката по сигнала Комисията установи следното от фактическа страна:

	Сигналът е подаден от физическо лице, с посочени имена, ЕГН, пощенски адрес, телефон и е подписан.
Цветан *** Ценков е кмет на Община В. /мандат 2019г. -2023 г./. Същият е встъпил в длъжност на 11.11.2019г., съгласно подписан клетвен лист от същата дата.
С писмо с рег. № РД-02-06-1400/04.05.2020г. на Община В., управителят на „***“ ЕООД – В. П. отправя искане до кмета на Община В., за осигуряване на места за нощувка за 200 работника в *** в гр. В., за период от шест месеца, във връзка с предстоящи строителни дейности по „***“ в област В..
Цветан Ценков внася предложение до ОбС В. с рег. № ПО-01-04-83 от 05.05.2020г. за приемане на решение от ОбС В. за ползване на ***, гр. В. от външни лица, като при настаняване на група, състояща се от над петдесет човека, за период повече от два месеца, предлага да се заплаща такса в размер на три лева за нощувка. Предложението предвижда допускане на предварително изпълнение на решението на ОбС – В., с оглед защита на особено важен обществен интерес. Така направеното предложение е разгледано на заседание на ОбС В., проведено на 08.05.2020г. и с 14 гласа „за“, 11 „против“ и 3 гласа „въздържали се“ то не е прието, видно от Протокол № 6/28.05.2020г. на ОбС – В..
Едноличен собственик и управител на „***“ ЕООД, ЕИК: 204786876 е Е. В. П. в периода от 03.10.2017г. до 26.02.2020г., а след 26.02.2020г. и към настоящия момент – В. В. П. 
От справки в НБД „Население“ е видно, че Е.а В. П. и В. В. П. не са сред кръга на роднините по права линия, по съребрена линия - до четвърта степен включително, и по сватовство - до втора степен включително на Цветан *** Ценков.

При така изяснената фактическа обстановка Комисията установи следното от правна страна:	

За да е осъществен конфликт на интереси по смисъла на чл. 52 от ЗПКОНПИ, следва да са налице три кумулативно изискуеми предпоставки: лице, заемащо висша публична длъжност по смисъла на чл. 6, ал. 1 от ЗПКОНПИ, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 53 и чл. 54 от ЗПКОНПИ. Частен е всеки интерес, който води до облага от материален или нематериален характер за лице, заемащо публична длъжност или за свързани с него лица, включително всяко поето задължение. Облага е всеки доход в пари или в имущество, включително придобиване на дялове или акции, както и предоставяне, прехвърляне или отказ от права, получаване на привилегия или почести, получаване на стоки или услуги безплатно или на цени, по-ниски от пазарните, помощ, глас, подкрепа или влияние, предимство, получаване или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Като кмет на Община В., мандат 2019-2023г., Цветан *** Ценков е лице, заемащо висша публична длъжност, по смисъла на чл. 6, ал. 1, т. 32 от ЗПКОНПИ и компетентна да се произнесе относно наличието или липсата на конфликт на интереси по отношение на него е КПКОНПИ.
С внасяне на предложение до ОбС – В. с рег. № ПО-01-04-83 от 05.05.2020г. за приемане на решение от ОбС В. за ползване на ***, гр. В. от външни лица, като при настаняване на група, състояща се от над 50 (петдесет) човек, за период повече от два месеца, да се заплаща такса в размер на три лева за нощувка,  Цветан Ценков е упражнил правомощие по смисъла на чл. 44, ал. 1, т. 1 от Закона за местното самоуправление и местната администрация. 
Видно от справки от НБД „Население“, Е. В. П. и В. В.П.П. не са роднини по права линия, по съребрена линия - до четвърта степен включително, и по сватовство - до втора степен включително с Цветан Ценков, което обуславя липса на свързаност между тях по смисъла на §1, т.15, б. „а“ от ДР на ЗПКОНПИ. Липсата на свързаност обуславя липсата на частен интерес, негов или на свързано с него лице, при упражнените от Ценков правомощия, а именно внасяне на предложение до ОбС – В. с рег. № ПО-01-04-83 от 05.05.2020г.
Липсата на релевантен частен интерес, като елемент от фактическия състав на конфликта на интереси, при упражняването на правомощия по служба от лицето, заемащо висша публична длъжност, води до липсата на конфликт на интереси.
 От това следва, че са налице два от елементите на конфликта на интереси - лице, заемащо висша публична длъжност и упражнено от същото правомощие по служба. Не е налице, обаче, третият елемент - наличието на частен интерес за Ценков или за свързано с него лице от упражненото от него правомощие, което може да повлияе върху безпристрастното и обективното му изпълнение. 
Предвид изложеното, на основание чл. 74, ал. 1 и ал. 2 от ЗПКОНПИ, Комисията за противодействие на корупцията и за отнемане на незаконно придобитото имущество, 

РЕШИ:

НЕ УСТАНОВЯВА конфликт на интереси по отношение на Цветан *** Ценков, ЕГН ***, в качеството му на кмет на Община В. /мандат 2019г. -2023 г./ и в това му качество лице, заемащо висша публична длъжност, по смисъла на чл. 6, ал. 1, т. 32 от ЗПКОНПИ, във връзка с внасяне на предложение с рег. № ПО-01-04-83 от 05.05.2020г. до ОбС – В., поради липса на частен интерес.
Препис от Решението да се изпрати на Окръжна прокуратура - В., с оглед преценка за реализиране на правомощията ѝ по чл. 76, ал. 2 от ЗПКОНПИ. 
	Препис от решението да се изпрати на Цветан *** Ценков – кмет на Община В., на основание чл. 75, т. 1 от ЗКОНПИ.
	 С РЕШЕНИЕТО ДА БЪДЕ ЗАПОЗНАТА Дирекция „Противодействие на корупцията“.
          
  КОМИСИЯ:  
      ПРЕДСЕДАТЕЛ:…………………….…/п/……………./СОТИР ЦАЦАРОВ/
                  
      ЗАМЕСТНИК - ПРЕДСЕДАТЕЛ:……/п/………….../АНТОН СЛАВЧЕВ/
                  
      ЧЛЕН:……………………………………/п/….../АНТОАНЕТА ЦОНКОВА/
      
      ЧЛЕН:…………………...…………….…./п/……………./ПЛАМЕН ЙОЦОВ/

                  ЧЛЕН:…………………………………..../п/................/СИЛВИЯ КЪДРЕВА/

